b'\n_START_ARTICLE_\nGazni\n_START_SECTION_\nHist\xc3\xb2ria\n_START_PARAGRAPH_\nGhazni o Gazni fou fundada com un mercat i ja \xc3\xa9s esmentada per Ptolemeu al segle II amb el nom de Gazaka o Ganzaka, a la regi\xc3\xb3 de Paropamisades (Paropamisadai) i va tenir una certa import\xc3\xa0ncia sota els kushans i els heftalites, amb predomini budista. El peregr\xc3\xad xin\xc3\xa8s Hiuen Tsang l\'esmenta al segle\xc2\xa0vii com Hok-sik-na quan era capital del regne independent e Tsau Kiu-ch\'a (Zabulistan). Les excavacions han posat a la llum un lloc de culte budista i nombrosos budes d\'argila o terra cuita._NEWLINE_La seva hist\xc3\xb2ria sota l\'islam \xc3\xa9s molt fosca. Els governadors \xc3\xa0rabs de Khurasan i Sistan van entrar a la zona en temps del califa Abd-al-M\xc3\xa0lik ibn Marwan (685\xe2\x80\x93705) i van lluitar contra el "zunbil" t\xc3\xadtol que portava el sobir\xc3\xa0 local. La poblaci\xc3\xb3 era d\'arrel iraniana amb barreja de turcs i altres pobles arribats amb les successives conquestes._NEWLINE_Yabub ibn al-Layth el saff\xc3\xa0rida va arribar a la zona, va derrotar al zunbil i va ocupar Gazni i Kabul a la segona meitat del segle VIII i va governar des de Zarandj. El germ\xc3\xa0 de Yakub, Amr ibn al-Layth va reconstruir Gazni._NEWLINE_Gazni va caure en mans al segle IX de la dinastia dels shahi (de shah, rei) de Zabulistan. El sobir\xc3\xa0 local Abu Bakr Lawik al-Anuk fou enderrocat per Alptegin, un esclau turc dels sam\xc3\xa0nides, retirat a aquesta zona, el 962; mort Alptegin el (963) Abu Bakr va recuperar el poder breument, per\xc3\xb2 fou expulsat per Abu Ishak ben Alptegin amb l\'ajut sam\xc3\xa0nida (vers 964). Els generals turcs van governar Gazni. El 975 va pujar al tron de Gazni el general esclau turc Piri, que sembla que es va comportar cruelment. Els habitants de Gazni van cridar a Abu Ali Lawik al-Anuk ben Abu Bakr Lawik. La rebel\xc2\xb7li\xc3\xb3 va tenir el suport dels seus parents els shahi d\'Udabhanda (que governaven Kabul i fins al Panjab amb capital a Udabhanda, esmentats com Kabul Shahs) per\xc3\xb2 fou aplanada pel general turc Subuktegin (gendre d\'Alptegin) a Charkh (abril del 977). El vencedor fou considerat un heroi i proclamat sult\xc3\xa0 iniciant la dinastia gazn\xc3\xa8vida. Gazni fou un empori del comer\xc3\xa7 amb l\'\xc3\x8dndia. Palaus, mesquites i edificis foren constru\xc3\xafts durant el govern de la dinastia gazn\xc3\xa8vida._NEWLINE_Els selj\xc3\xbacides van ocupar Gazni per dues vegades el 1117 i el 1135, per\xc3\xb2 la ciutat va restar en mans de la dinastia. El 1150/1151 Ala al-Din Husayn de Ghor va ocupar, saquejar i destruir Gazni. La destrucci\xc3\xb3 de la ciutat va donar a Ala al-Din el malnom de Djahan-suz (Incendiari del m\xc3\xb3n). Els gazn\xc3\xa8vides la van reconstruir mal que b\xc3\xa9, per\xc3\xb2 finalment la van perdre el 1163 quan fou ocupada pels oghuzz del Khurasan, passant aviat a mans dels g\xc3\xbarides. El 1173 va esdevenir capital de la dinastia g\xc3\xbarida sota Ghiyath al-Din Muhammad; a la mort d\'aquest el 1203, Gazni va quedar en mans d\'un general turc esclau de nom Tadj al-Din Yildiz, fins que el 1215/1216 va ser conquerida per Muhammad de Khwarizm. Mort Muhammad de Khwarizm la successi\xc3\xb3 va passar en plena descomposici\xc3\xb3 (causada per l\'atac dels mongols) al seu fill Djalal al-Din Manguberti que va poder creuar un cord\xc3\xb3 de tropes mongoles a Nish (Nissa) arribant a Gazni on va poder reconstituir un ex\xc3\xa8rcit. Va derrotar a un cos de l\'ex\xc3\xa8rcit mongol dirigit per Chigi-qutuqu a Perwan (o Parwan) al nord de Kabul i nord-est de \xc4\x8carikar, i Genguis Khan va voler venjar la derrota del seu general i va avan\xc3\xa7ar cap a Gazni, on Djalal al-Din no el va esperar; la ciutat no va oferir resist\xc3\xa8ncia, i Genguis Khan, volent perseguir a Djalal al-Din, la van deixar en pau de moment, retardant per m\xc3\xa9s tard la seva destrucci\xc3\xb3. Manguberti va fugir a l\'\xc3\x8dndia. Mentre la derrota mongola a Parwan havia encoratjat la resist\xc3\xa8ncia, i Genguis khan va retornar a Gazni on va matar a tota la poblaci\xc3\xb3 excepte com sempre als artesans que podien ser enviats a Mong\xc3\xb2lia._NEWLINE_Dins de l\'Imperi Mongol va ser inclosa a l\'ulus de Hulagu (P\xc3\xa8rsia), mentre el poder local passava als Kart d\'Herat. Malik Muizz al-Din Kart va morir el 1370/1371 i el seu fill Malik Ghiyath al-Din Pir Ali va poder pujar al tron amb consentiment de Tamerl\xc3\xa0 per\xc3\xb2 aviat van sorgir conflictes: Ghiyat al-Din fou deposat el 1381 per\xc3\xb2 perdonat per Tamerl\xc3\xa0, fins que fou deposat definitivament el 1389. La resta dels membres de la fam\xc3\xadlia foren assassinats en un banquet el 1396, per\xc3\xb2 orde de Mihran Shah, fill de Tamerl\xc3\xa0. Abans de morir Tamerl\xc3\xa0 la va concedir al seu n\xc3\xa9t Por Muhammad ibn Djahangir que la va utilitzar com a base per les incursions a l\'\xc3\x8dndia. _NEWLINE_El 1504 Baber (Babur) es va presentar a la ciutat que havia estat possessi\xc3\xb3 d\'un dels seus oncles per\xc3\xb2 que des del 1501 havia passat als arghun. Babur va conquerir Gazni i va obligar al sobir\xc3\xa0 arghun Mukim ibn Dhi l-Nun Arghun (senyor tamb\xc3\xa9 de Kabul) a retirar-se a Kandahar. En aquell moment era una vila provincial dedicada a la pagesia, for\xc3\xa7a petita fins al punt de sorprendre a Baber que esperava que la capital d\'un antic imperi seria molt m\xc3\xa9s gran. Va quedar en mans dels mogols bab\xc3\xbarides i governada localment per petites dinasties locals afganeses. El 1649 fou assetjada pels perses per\xc3\xb2 Aurangzeb va conservar la ciutat tot i la p\xc3\xa8rdua de Kandahar._NEWLINE_El 1738 la va ocupar Nadir Shah de P\xc3\xa8rsia, just abans d\'ocupar Kabul i d\'avan\xc3\xa7ar fins a Delhi el 1739. A la seva mort el 1747 Ahmad Shah Durrani (Ahmad Shah Abdali) va establir el seu domini. A la primera Guerra Anglo-afganesa va ser ocupada dues vegades pels brit\xc3\xa0nics, la primera el 23 de juliol de 1839). Va restar sota ocupaci\xc3\xb3 fins al 1841 quan la guarnici\xc3\xb3 es va haver de rendir, per\xc3\xb2 el 1842 fou ocupada altre cop pel general Nott i per orde del governador general Lord Ellenborough, van agafar les considerades portes de Somnath que Mahmud de Gazni s\'havia emportat a Gazni vuit segles abans (1024) i conservades al Fort d\'Agra, per\xc3\xb2 pel tipus de fusta (deodar en lloc de sandal) es pot determinar que no s\xc3\xb3n les portes verdaderes de Somnath. El 1880 una for\xc3\xa7a brit\xc3\xa0nica va estar per dues vegades a la ciutat: l\'abril, sota direcci\xc3\xb3 de Sir Donald Stewart, que anava de Kandahar a Kabul; i l\'agots sota direcci\xc3\xb3 de Lord Roberts, que anava de Kabul a Kandahar._NEWLINE_Al segle XX va prosperar i va agafar certa import\xc3\xa0ncia com a estaci\xc3\xb3 en la carretera entre Kabul i Kandahar en la uni\xc3\xb3 de la carretera que va a Gardiz, Matun, Urgun i Tochi. Entre 1985 i 1992 s\'hi van produir combats entre les forces del govern i els guerrillers islamistes proamericans. Despr\xc3\xa9s els combats ocasionals foren entre diverses faccions. Sota els talibans es va restablir l\'ordre, i el 2003 la ciutat fou ocupada per les forces americanes i dels seus aliats. La ciutat s\'abasteix d\'aigua per la resclosa del riu Jikhai constru\xc3\xafda a la meitat del segle XX, i damnada darrerament.\n_START_SECTION_\nMonuments\n_START_PARAGRAPH_\nDe la Gazni dels segles XI-XII nom\xc3\xa9s resten uns minarets de m\xc3\xa9s de 30 metres i 3,7 metres de di\xc3\xa0metre, que s\xc3\xb3n famosos. Daten del segle XII i serien l\'element restant de la mesquita de Bahram Shah ben Masud (1118-1157). El mausoleu de Mahmud de Gazni es conserva junt amb altres menys importants. Hi ha tamb\xc3\xa9 les tombes de poetes i erudits com per exemple al-Biruni. Dues torres d\'uns 43 metres s\xc3\xb3n el darrer exemple restant de l\'antiga Gazni: haurien estat constru\xc3\xafdes per Mahmud i pel seu fill Masud I ben Mahmud (1030-1040) segons diuen les inscripcions. Una est\xc3\xa0tua d\'una buda femenina rodejada de pilars fou descoberta vers 1965.'